སྡེ་པ་བཅོ་བརྒྱད་ཀྱི་ནང་ཚན་མང་བཀུར་སྡེ་ལྔས་རང་རྐྱ་ཐུབ་པའི་རྫས་ཡོད་ཀྱི་བདག་ཁས་ལེན་པས།དེས་སྟོང་པ་གང་ཟག་གི་བདག་མེད་ཕྲ་མོར་མི་འདོད་དོ།།ཐལ་གྱུར་བ་མ་གཏོགས་རང་རྒྱུད་པ།སེམས་ཙམ་པ།མདོ་སྡེ་པ།བྱེ་བྲག་པ་བཞི་ཀས་གང་ཟག་གི་བདག་མེད་ཕྲ་རགས་འཇོག་ཚུལ་འདྲ་ཞིང་།ཐལ་འགྱུར་བ་དང་།སེམས་ཙམ་པ།མདོ་སྡེ་པ་གསུམ་ཀའི་ལུགས་ལ་གང་ཟག་གི་བདག་མེད་ཕྲ་མོ་སྟོང་པ་ཉིད་དུ་འདོད་དོ།།བྱེ་སྨྲའི་ལུགས་ལ།མཚན་ཉིད་གསུམ་གྱི་རྣམ་གཞག་མི་འཇོག་ཅིང་།སྟོང་ཉིད་མེད་པར་འདོད་དོ།།ཞེས་གྲགས་ཀྱང་།མཛོད་གནས་བརྒྱད་པ་ལས།མཚན་མེད་ཞི་བའི་རྣམ་པ་དང་།།སྟོང་ཉིད་བདག་མེད་སྟོང་ཉིད་དུ།།ཞེས་སོགས་ལ་དཔགས་ན་སྟོང་ཉིད་བདག་མེད་གཉིས་ལ་སྟོང་ཉིད་ཀྱི་ཐ་སྙད་ཡོད་པ་འདྲའོ།།མདོ་སྡེ་བས་གང་ཟག་གི་བདག་མེད་ཕྲ་རགས་འདོད་ཚུལ་དང་།ཆོས་ཀྱི་བདག་མེད་ཁས་མི་ལེན་པ་སྔ་མ་དང་འདྲ་ལ།མཚན་ཉིད་གསུམ་ལས།གཞན་དབང་བདེན་གྲུབ་དང་།ཀུན་བཏགས་དང་།ཡོངས་གྲུབ་གཉིས་བདེན་མེད་དུ་འདོད།ཡོངས་གྲུབ་བདེན་མེད་ཡིན་ན།གང་ཟག་གི་བདག་མེད་ཕྲ་མོ་ཡོངས་གྲུབ་དང་སྟོང་ཉིད་གཉིས་ཀ་ཡིན་པས།བར་ཆད་མེད་ལམ་གྱི་སྣང་ཡུལ་དུ་མི་རུང་།དེས་ན་བར་ཆད་མེད་ལམ་གྱི་དངོས་གཞལ་འཇོག་མི་ཐུབ་པར་འགྱུར་རོ་སྙམ་ན།འདིའི་ལུགས་ལ་གང་ཟག་གི་བདག་མེད་ཕྲ་མོ་དེ་ཐེག་པ་གསུམ་ཀའི་བར་ཆད་མེད་ལམ་གྱི་ཤུགས་གཞལ་དང་།གང་ཟག་གི་བདག་གིས་དབེན་པའི་འདུ་བྱེད་དེ་དེའི་དངོས་གཞལ་དང་སྣང་ཡུལ་དུ་འདོད་པས་སྐྱོན་མེད་དོ།།